SKRIFTLIG FORESPØRGSEL E-2188/00

af Avril Doyle (PPE-DE) til Rådet

(11. juli 2000)

Om: Diamanter og konflikter i Afrika

Salget af diamanter finansierer mange konflikter i Afrika, særligt konflikterne i Sierra Leone og i Angola. Efter initiativ fra Det Forenede Kongerige i FN planlægges der en embargo af diamanter fra de områder i Sierra Leone, der kontrolleres af oprørsgrupper, men en sådan vil være næsten umulig at håndhæve(1). Juvelererne i London er ivrige efter at købe diamanter fra Sierra Leone(2), mens de fleste smuglede diamanter ender i Antwerpen(3). Vil Rådet på baggrund af ovenstående oplyse, hvad EU gør for at afhjælpe denne situation helt generelt, hvad den specifikt gør for at forhindre handlen med diamanter, der stammer fra miner i de områder, der kontrolleres af oprørsgrupper, og hvad dens overordnede strategi er for at sætte en stopper for den illegale finansiering af konflikterne i Afrika?

(1) The Financial Times, den 8. juni 2000.

(2) The Observer, den 4. juni 2000.

(3) The Economist, den 3. og 9. juni 2000.

Svar

(9. november 2000)

EU har altid fuldt ud støttet den internationale indsats for at standse den ulovlige udnyttelse af diamanter og andre værdier i de lande i Afrika, der er hærget af væbnede konflikter.

Rådet udtrykte på samlingen den 22. maj 2000 ligeledes stor bekymring over den ulovlige udnyttelse af naturressourcer, navnlig mineraler, og andre former for rigdomme i Den Demokratiske Republik Congo, herunder også ved krænkelse af landets suverænitet, og så med tilfredshed på FN's generalsekretærs forslag om at nedsætte et ekspertpanel som nævnt i Sikkerhedsrådets resolution 1291.

Rådet erindrede på samlingen den 22. maj også om tilfældet Angola og understregede, hvor vigtigt det er at overholde FN's Sikkerhedsråds resolutioner om forbud mod import af diamanter, der ikke er ledsaget af en attest udstedt af Angolas regering, da disse resolutioner udgør et vigtigt politisk instrument, der skal

tvinge UNITA til at overholde Lusaka-protokollen og de relevante FN-resolu-tioner. Foranstaltninger til styrkelse af sanktionerne mod UNITA indgår ligeledes i Rådets fælles holdning af 19. juni 2000 vedrørende Angola (2000/391/FUSP(1)).

For så vidt angår Sierra Leone vedtog Rådet den 20. juli 2000 fælles holdning 2000/455/FUSP(2) om forbud mod enhver direkte eller indirekte import til Fællesskabet af uslebne diamanter fra Sierra Leone på de betingelser, der er fastlagt i UNSCR 1306 (2000).

Rådet vedtog endvidere den 3. august 2000 forordning (EF) nr. 1745/2000 om import til Fællesskabet af uslebne diamanter fra Sierra Leone(3), idet det er nødvendigt med en fællesskabslovgivning til gennemførelse af Sikkerhedsrådets relevante beslutninger, navnlig for at undgå konkurrenceforvridning og for at råde over en sanktionsordning i tilfælde af, at forordningen ikke overholdes.

Rådet mener i øvrigt, at der bør tages hensyn til, at lovlig handel med diamanter har stor økonomisk betydning for adskillige stater, hvilket kan bidrage til stabilitet og velfærd, og at det derfor ikke er hensigtsmæssigt at bringe hele den lovlige diamantindustri i miskredit. Rådet noterer sig i den forbindelse med interesse den stigende opmærksomhed på problemet blandt sektorens branchefolk, som det eksempelvis fremgår af den resolution, som Verdenssammenslutningen af Diamantbørser (World Federation of Diamond Bourses (WFDB)) og Den Internationale Sammenslutning af Diamantproducenter (International Diamond Manufacturers Association (IDMA)) i fællesskab vedtog i Antwerpen den 19. juli 2000.

(1) EFT L 146 af 21.6.2000, s. 1.

(2) EFT L 183 af 22.7.2000, s. 2.

(3) EFT L 200 af 8.8.2000, s. 21.